Súradnice: 49°11′49″S 19°32′26″V﻿ / ﻿49,1970°S 19,5406°V﻿ / 49.1970; 19.5406

**Ráztocký potok** je potok v regióne Liptov, na území obce Veľké Borové a obce Huty v okrese Liptovský Mikuláš v Žilinskom kraji. Nachádza sa v geomorfologickom celku Skorušinské vrchy. Ústi do Borovianky. Má dĺžku 2,0 km. Rád toku V.

Sútok zdrojníc
--------------

Začína sa na sútoku dvoch zdrojníc v 812 m n. m. v severnej časti územia obce Veľké Borové pod juhozápadným úbočím vrchu *Klin* s 945 m n. m. v blízkosti lúky *Vetrovka* v lesnom extraviláne. Jedna zdrojnica priteká zo severu a pramení v 942 m n. m. a druhá zdrojnica priteká zo severozápadu a pramení v 922 m n. m..

Opis toku
---------

Od sútoku zdrojníc preteká v poľnohospodárskom extraviláne juhovýchodným smerom, v 801 m n. m. priberá pravostranný bezmenný prítok, ľavým brehom obmýva samotu Jóbova ráztoka, v 784 m n. m. podteká cestu z obce Veľké Borové do obce Huty a zároveň vteká do lesného extravilánu, v 776 m n. m. priberá ľavostranný bezmenný prítok, pravým brehom obmýva úpätie vrchu *Háj* s 947 m n. m. vytvára strmú tiesňavu s Ráztockým vodopádom, v 752 m n. m. opúšťa územie Veľkého Borového a vteká na územie obce Huty, v lesnom extraviláne obce Huty preteká zvyšných 200 m svojho toku a v 722 m n. m. ústi do Borovianky ako jej pravostranný prítok. Borovianka po veľmi krátkom úseku od tohto prítoku ústi do Kvačianky tesne nad samotou Oblazy.
*Ráztocký potok* patrí do okresu Liptovský Mikuláš v Žilinskom kraji. Nachádza sa v geomorfologickom celku Skorušinské vrchy v geomorfologickom podcelku Kopec. Nemá dôležitejšie prítoky..

Pôvod názvu
-----------

Názov vodného toku *Ráztocký potok* má pôvod v názve samoty Jóbova ráztoka v obci Veľké Borové, územím ktorej preteká. Samote hrozí dnes vyľudnenie. Z druhého prvku toponyma *Jóbova ráztoka* bolo po rozšírení o formant *-ský, -cký* a po kombinácii so všeobecným podstatným menom potok s významom *menší prirodzený vodný tok* utvorené dvojčlenné hydronymum atributívneho typu (dvojčlenný determinatívny názov so zhodou) zložené z prídavného mena a z podstatného mena *Ráztocký potok* ako súčasť veľmi početnej skupiny názvov v slovenskej toponymii, najmä hydronymii. 
Názov vodného toku bol štandardizovaný v roku 1989.
V priestore slovenskej hydronymie vodných tokov hydronymum *Ráztocký potok* nie je jedinečným hydronymom (august 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2022-08-20.
2. ↑  Štátna ochrana prírody Slovenskej republiky. Vodopády. Ráztocký vodopád. Dostupné on line na  [cit. 2022-08-20]
3. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-08-18]
4. ↑  Názvy vrchov a dolín Slovenskej socialistickej republiky A 6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 12, 118. 079-902-87 NVA (identifikačný kód tlačoviny z obdobia pred ISBN)
5. ↑  Priebeh Ráztockého potoka v Základnej báze údajov geografického informačného systému ZB GIS. Dostupné on-line na  [cit. 2022-08-19]
6. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 22, 24, 25, 57, 61, 127, 142.
7. ↑   Geografické názvy okresu Liptovský Mikuláš A12. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-170/1989 z 27.6.1989. 126 s. S. 21, 84, 114, 102. ISBN 80-85164-98-1.

| * z
* d
* u
Vodné toky v povodí **Kvačianky** |
| --- |
| *Kvačianka* → *Váh* → *Dunaj* |
| Borovianka · Hore jarkom · Huňová · Kukučkovský potok · **Kvačianka** · Radín · Radlovský potok · Ráztocký potok · Roháčanka · Suchý jarok · Suchý potok · Sviniarsky potok |